El processo par eresia el riparte, concludendose inte'l 1520 co la condana, che la gavarà valor dal 1521. Ano che el vien rapio propio dal Principe Eletor de Sassonia Federigo el Savio al scovo de salvarghe la vita. Dal 1520, de fati, gera in valor anca la Dieta de Worms, co la qual Lutero el gera desso bandio no solo da la Chiesa Catolega ma anca da l'Impero. El Reformador el podarà cussì sevitar la so opara de Reforma, che al scumizio no la prevedeva un destaco da Roma (da lu considerà proprio un so falimento), ma na reforma interna a la Chiesa Catolega. El so pensièr el ga vuo sùito un grando suceso infrà pareci prìnsipi todeschi, che cussì i vadagnava quel che'l vegneva levà via dai posedimenti de la chiesa. In poco tenpo el xe stà conossuo anca dai pòari grazie a n'inportante progeto de alfabetizazzion, e 'lora sti qua, ispiràndose ai soi diti, i se ga revoltai contro i potenti. Messo a le strete, Lutero el xe stà costreto a dichiarar se'l gera da la parte dei richi o dei pòari, e lu, in quanto el gaveva bisogno de la protesion dei prìnsipi protestanti, el ga condanà le revolte, daspò stuae. I prìnsipi protestanti daspò i se ga mesi insieme inte la liga de Smalcalda, che la ga lotà contro el poder sentral per vinti ani.